
                                 אגודת התעופה הכללית בישראל
Israel Association of General Aviation

פרוטוקול ישיבת ועד 9.7.08  99/08
נוכחים: ירון אפרת – יו"ר, משה אקלר, נתן שרון, תמיר רון, אלון קובל, יורם אבטבי

חסרים: רותי ריכטר, דוד גורודצקי, דובי לבנון

סדר יום:

1. אישור פרוטוקול 98/08 מיום 4.608
2. סיכום כנס בטיחות שנתי 2.7.08 – יורם אבטבי
3. ראלי בינ"ל ספטמבר 2008 – ירון אפרת
4. קניית מערכת הגברה לאגודה – רותי ריכטר
5. מסיבת חנוכה ב-23.12 במקום שישי באגודה.
6. כרטיס AIRCREW לטייסים מתלמדים – יורם אבטבי
7. עדכון מהוועדה לשמירת זכויות טייסים – ירון אפרת

מהלך הישיבה:

1. אישור פרוטוקול 98/08 מיום 4.608
הפרוטוקול אושר פה אחד.

2. סיכום כנס בטיחות שנתי 2.7 – יורם אבטבי
השנה הרעיון היה לעשות את הכנס בשיתוף אגודת האז"מים, אך הם בטלו את השתתפותם סמוך למועד הכנס מטעמים שלהם, ולא ניתן היה להזיז ולשנות את המיקום מחוסר זמן. בפועל בתוך ההאנגר היה חם (לא היו מזגנים אלא 2 מאווררים שהרעישו והפריעו להקשיב), הייתה אקוסטיקה גרועה ומערכת הגברה לא טובה. כל אלה יצרו תנאים גרועים מאוד שפגמו באיכות הכנס.
נתן שרון: המקום בעייתי ולא מתאים – חום, רעש, אקוסטיקה, הגברה. מבחינת התכנים היה בסדר.
אלון קובל: המקום לא מתאים. התכנים היו בסדר. האוכל גם היה בסדר.
משה אקלר: אם יותקנו מזגנים במקום ומערכת הגברה חדשה אז המקום בהחלט יכול להתאים בשנה הבאה. אפשר לוותר על ארוחת הערב ולהסתפק בכיבוד קל.
תמיר רון: לדעתו כן לתת ארוחת ערב
נתן שרון: אפשר לוותר על האוכל.
ירון אפרת: מסכם וקובע שהמקום לגמרי לא מתאים ומוסיף שעדיף פחות מרצים ויותר זמן לכל מרצה. לא היה ניתוח של אירועים. דרור פייר הציג ניתוח אירוע אחד ושגיא לייסט שלא הגיע אמור היה להציג גם כן ניתוח אירועים. יורם אבטבי צריך היה להתרכז בתכנים, ואת כל שאר הארגון והלוגיסטיקה להפנות לוועדת אירועים.
המלצות: להבא נחזיר את הכנס למקום סגור וממוזג.

כיוון שיעקב שקד הלין על כך שלא הוזמן להרצות, כפי שדובר איתו בעבר, הוחלט להזמין אותו להרצות באחד מערבי העיון הבאים.

3. ראלי בינ"ל ספטמבר 2008
ירון מעדכן שארגון וניהול הראלי עבר לפיליפ משוויץ שמתנגד להצטרפות מטוסים נוספים על 21 המטוסים בשוויצרים שמגיעים לחיפה ב-1.9.08, בטענה שזה יגרום לבלגן וסרבול. אנחנו מצדנו מעוניינים להפוך את האירוע לבינ"ל וגדול ככל האפשר עם משתתפים מיוון, טורקיה, קפריסין ואפילו לבנון, ואף נערכו לכך מגעים ראשוניים עם רת"א. הוחלט שירון ידבר ישירות עם פיליפ בטלפון, ויבהיר לו בעדינות שזה לא מקובל עלינו שלא נצורף למטס בארץ ובירדן.




4. קניית מערכת הגברה לאגודה – רותי ריכטר
ירון אפרת העלה את הצעתה של רותי ריכטר לקנות מערכת הגברה לאגודה. החברים הביעו את דעתם שאין צורך ואין תקציב. ירון נמנע.

5. מסיבת חנוכה ב-23.12 במקום שישי באגודה.
כיוון שרותי ריכטר לא נכחה, נעלה את הנושא בישיבה הבאה.

6. כרטיס AIRCREW לטייסים מתלמדים – יורם אבטבי
יורם אבטבי שמע שטייסים מתלוננים שאנו נותנים כרטיס AIRCREW לטייסים מתלמדים.
תגובת הוועד: אולי טייס אחד או שניים מתלמדים קיבלו כרטיס כזה, כך שלא רלוונטי לדון בזה.

7. עדכון מהוועדה לשמירת זכויות טייסים – ירון אפרת
התקבלו רק 2 פניות לעזרה. בחודשים האחרונים היו כמה פגישות עם גורמים ברשויות. יש להמשיך במעקב ולהדק את הקשרים, במיוחד עם אל"מ משה מנור, מיח"ה.
הישיבה הבאה תתקיים ב-6.8.08

רשם: משה אקלר

